钦定古今图书集成/理学汇编/字学典/第150卷 > 《述古书法纂》 > 《石墨记》阙士琦
## 钦定古今图书集成/理学汇编/字学典/第150卷 > 《述古书法纂》 > 《石墨记》阙士琦

陆士龙与兄书曰：“‘一日上铜雀台，得曹公所藏石墨
数瓮，今送二螺’。苏子瞻谓近世无复此物。沈存中帅
鄜延，以石烛烟作墨，曹公所藏疑即此，几于螃蜝乱
蟹矣。”余考《文选注》：邺西高陵西伯阳城，有石墨井。《酉
阳杂俎》云：“无劳县出石墨，爨之弥年不消。”盖古今所
载石墨如此。水心岩下，秋冬之际，水落石出，每见石
墨累累在沙磔间，人无知者。余数过拾得数十丸，如
编贝、如卓笏、如马刀、如鱼袋、如毛羽扇，明澹可爱，特
无正黑者。然以作书，如烟笼秋荻，霞隐夏云，自然生
光，无人世燧火锻炼之气。新安章甫告余剂法曰：“烟
二，石三，胶香各一。”余未内服，曰：“请以幽人松毛笔，绿
天蕉叶纸，与吾水心石墨而三，不敢闻命。”

《墨部·艺文》二〈诗：〉